SET ปิดเช้าพุ่ง 10 จุด รับแรงเก็งกำไร “หุ้นเปิดเมือง” ลุ้นบ่ายวิ่งต่อ แนวต้าน 1,570
SET ปิดเช้าพุ่ง 10 จุด ตามตปท. รับแรงเก็งกำไรหุ้นเปิดเมืองเล็งสถาบันเข้าซื้อ ด้านกลุ่มค้าปลีกและไฟแนนซ์ปรับขึ้นได้ดีกว่ากลุ่มอื่น แต่ภาพรวมยังกระจายลงทุนหลายกลุ่ม บ่ายนี้ตลาดฯคงแกว่งบวกได้ พร้อมให้แนวรับ 1,550 แนวต้าน 1,570 - 1,580 จุด
18 ส.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นภูมิภาคเอเชียที่ส่วนใหญ่เคลื่อนไหวในแดนบวกราว 0.50% มองเป็นเทคนิคเคิลรีบาวด์ เนื่องจากตลาดฯยังไม่มีปัจจัยบวกใหม่เข้ามา แต่บ้านเราได้รับแรงเก็งกำไรจากหุ้นเปิดเมือง (Reopening) คาดว่าจะเป็นแรงซื้อจากนักลงทุนสถาบัน ซึ่งวันนี้หุ้นในกลุ่มค้าปลีกและไฟแนนซ์ปรับขึ้นได้ดีกว่ากลุ่มอื่น แต่ภาพรวมยังเป็นลักษณะของการกระจายการลงทุนหลายกลุ่ม
ทั้งนี้ตลาดฯยังรอติดตามการประชุมประจำปีของธนาคารกลางสหรัฐฯ (เฟด) ที่เมืองแจ็กสัน โฮล วันที่ 26 – 28 ส.ค.จับตาการส่งสัญญาณการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) จะเกิดขึ้นเมื่อใด ส่วนบ้านเรายังต้องติดตามสถานการณ์การแพร่ระบาดไวรัสโควิด-19 ต่อไป ซึ่งยอดผู้ติดเชื้อรายใหม่ยังสูงกว่า 2 หมื่นรายต่อวันก็เชื่อว่าการคลายล็อกดาวน์คงยังไม่เกิดขึ้นเร็วทำให้ปัจจัยนี้ยังถ่วงตลาดฯอยู่
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะยังเคลื่อนไหวในแดนบวกได้ต่อไป โดยให้จับตาดัชนีฯจะปิดเหนือระดับ 1,550 จุดได้หรือไม่ พร้อมให้แนวรับ 1,550 จุด ส่วนแนวต้าน 1,570 – 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,671.30 ล้านบาท ปิดที่ 36.00 บาท ราคาไม่เปลี่ยนแปลง
KCE มูลค่าการซื้อขาย 1,402.61 ล้านบาท ปิดที่ 87.00 บาท เพิ่มขึ้น 0.50 บาท
GULF มูลค่าการซื้อขาย 1,296.89 ล้านบาท ปิดที่ 38.75 บาท เพิ่มขึ้น 1.00 บาท
BCH มูลค่าการซื้อขาย 1,199.60 ล้านบาท ปิดที่ 23.80 บาท ลดลง 1.00 บาท
KBANK มูลค่าการซื้อขาย 1,095.43 ล้านบาท ปิดที่ 106.50 บาท ลดลง 1.00 บาท
 
 